Ընդգծենք, որ ՀՀ գլխավոր դատախազության տարածած տեղեկատվության համաձայն` բոլոր տուժողները և բազմաթիվ վկաներ իրենց ցուցմունքներում նշել են, որ Նուբարաշենի թիվ 11 փողոցի տարածքում գտնվող շենքերի բնակարաններում ջրամատակարարումը դադարեցվել է, մի մասում էլ ջրի ճնշումը նվազել է 2011թ. հունիսի 1-3-ն ընկած ժամանակահատվածում։ Իսկ կոյուղաջրերի կամ վարակի թափանցումը անցք կամ անցքեր ունեցող ջրմուղի համակարգ (առաջացող վակուումի կամ կեղտաջրերի ներթափանցում թույլ չտվող բարձր ճնշման վերացման պատճառով), ինչպես հայտնի է, սովորաբար նման դեպքերում է լինում։ Այնուհանդերձ, ոստիկանությունն անհիմն կերպով, արհեստական, հորինովի պատճառաբանություններով կարճեց վերոնշյալ քրեական գործը: Հիշյալ վարակումից մոտ 10 օր անց` 2011թ. հունիսի 9-ից մինչև 14-ն ընկած ժամանակահատվածում, դարձյալ խմելու ջրից բնակչության զանգվածային վարակման դեպք եղավ երևանամերձ Նոր Խարբերդ գյուղում: